Document ID: 32009R0001

ΚΑΝΟΝΙΣΜΌΣ (ΕΚ) αριθ. 1/2009 ΤΟΥ ΣΥΜΒΟΥΛΊΟΥ
της 18ης Δεκεμβρίου 2008
για την τροποποίηση του κανονισμού (ΕΚ) αριθ. 1255/96 για την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά και γεωργικά προϊόντα και προϊόντα αλιείας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1)
Δυνάμει του κανονισμού του Συμβουλίου (ΕΚ) αριθ. 1255/96 του Συμβουλίου (1), οι αυτόνομοι δασμοί του κοινού δασμολογίου ανεστάλησαν πλήρως ή μερικώς για ορισμένα προϊόντα κατά τη διάρκεια ορισμένων περιόδων. Είναι προς το συμφέρον της Κοινότητας να εγγράψει ογδόντα οκτώ νέα προϊόντα στον κατάλογο των αναστολών που προβλέπει το παράρτημα του εν λόγω κανονισμού.
(2)
Η περιγραφή ορισμένων προϊόντων στον κατάλογο ο οποίος περιέχεται στο παράρτημα του κανονισμού (ΕΚ) αριθ. 1255/96, θα πρέπει να τροποποιηθεί προκειμένου να ληφθούν υπόψη οι τεχνικές εξελίξεις των προϊόντων και οι οικονομικές τάσεις της αγοράς. Τα εν λόγω προϊόντα θα πρέπει να θεωρούνται ως διαγραφέντα από τον κατάλογο και, ως εκ τούτου, θα πρέπει να εγγραφούν σε αυτόν ως νέα προϊόντα. Για έξι προϊόντα, θα πρέπει να προστεθεί ένας άλλος κωδικός ΣΟ προκειμένου να διευκολύνονται οι εισαγωγές στο πλαίσιο του εν λόγω μέτρου.
(3)
Μετά την εξέταση όλων των αυτόνομων δασμολογικών αναστολών με ημερομηνία λήξης την 31η Δεκεμβρίου 2008,θα πρέπει να διαγραφούν από τον κατάλογο 610 προϊόντα τα οποία επί του παρόντος περιλαμβάνονται στο παράρτημα του κανονισμού (ΕΚ) αριθ. 1255/96, διότι η Κοινότητα δεν έχει πλέον συμφέρον να διατηρήσει την αναστολή των αυτόνομων δασμών του κοινού δασμολογίου γι’ αυτά τα προϊόντα.
(4)
Λόγω του μεγάλου αριθμού τροποποιήσεων με ισχύ από 1ης Ιανουαρίου 2009, το παράρτημα του κανονισμού (ΕΚ) αριθ. 1255/96 θα πρέπει, για λόγους σαφήνειας, να αντικατασταθεί εξ ολοκλήρου από νέο παράρτημα το οποίο να έχει την ίδια ημερομηνία έναρξης ισχύος και στο οποίο οι προσθήκες, οι τροποποιήσεις και οι παρατάσεις να σημειώνονται με αστερίσκο.
(5)
Η πείρα έχει αποδείξει ότι είναι αναγκαίο να προβλέπεται ημερομηνία λήξης των αναστολών που παρατίθενται στον κανονισμό (ΕΚ) αριθ. 1255/96 προκειμένου να λαμβάνονται υπόψη οι τεχνολογικές και οι οικονομικές εξελίξεις. Τούτο δεν αποκλείει την πρόωρη παύση ισχύος ορισμένων μέτρων ή τη συνέχιση ισχύος τους και πέραν της ορισθείσας περιόδου αναστολής, εφόσον συντρέχουν οικονομικοί λόγοι, σύμφωνα με τις αρχές που καθορίζονται στην ανακοίνωση της Επιτροπής του 1998 σχετικά με τις αυτόνομες δασμολογικές αναστολές και ποσοστώσεις (2).
(6)
Κατά συνέπεια, ο κανονισμός (ΕΚ) αριθ. 1255/96 θα πρέπει να τροποποιηθεί αναλόγως.
(7)
Έχοντας υπόψη την οικονομική σημασία του παρόντος κανονισμού, είναι αναγκαία η προσφυγή στους λόγους επείγοντος που προβλέπονται στο σημείο Ι 3 του πρωτοκόλλου για το ρόλο των εθνικών κοινοβουλίων στην Ευρωπαϊκή Ένωση το οποίο προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων.
(8)
Δεδομένου ότι οι αναστολές που θεσπίζει ο παρών κανονισμός αρχίζουν να ισχύουν υποχρεωτικά την 1η Ιανουαρίου 2009, ο παρών κανονισμός θα πρέπει να τεθεί σε εφαρμογή την ίδια ημερομηνία και με άμεση ισχύ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 1255/96 αντικαθίσταται από το παράρτημα του παρόντος κανονισμού.
Άρθρο 2
Οι προσωρινές αναστολές των αυτόνομων δασμών του κοινού δασμολογίου για τα προϊόντα που περιλαμβάνονται στο παράρτημα ισχύουν από 1ης Ιανουαρίου 2009. Λήγουν στις ημερομηνίες που απαριθμούνται στο παράρτημα.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2008.

Labels: 3
1
6